钦定古今图书集成/明伦汇编/闺媛典/第198卷 > 谢与点妻汪氏
## 钦定古今图书集成/明伦汇编/闺媛典/第198卷 > 谢与点妻汪氏

按《祁门县志》：“汪氏，谢与点妻。幼闲内则沈慧，寡言笑。
年二十四，点死，子存仁仅二周。堂上惟继姑汪氏，家
无馀丁，氏日辟纑，佐所不给，啬其用，即一饱自吝。依
姑帷榻间，见少不怿，辄跪请，必解乃已。比姑卧病，中
夜数起，进汤食，三年不倦。姑亦甚慈，存仁少时，防之
若处女，不令从群儿嬉。夜自塾归，辄课日所受书。比”
长，察所行谊，不少姑息，然不甚笞骂。有不当，唯色怒
泪下，仁承之甚于笞骂也。万历中，御史奏闻，旌表。卒，
年六十五。存仁成进士。